钦定古今图书集成/明伦汇编/交谊典/第084卷 > 屠隆鸿苞 > 《汝颍优劣论》后汉·孔融
## 钦定古今图书集成/明伦汇编/交谊典/第084卷 > 屠隆鸿苞 > 《汝颍优劣论》后汉·孔融

融以汝南士胜，颍川士陈长文难融答之曰：“汝南戴
子高亲止千乘万骑，与光武皇帝共于道中。颍川士
虽抗节，未有颉颃天子者也。”汝南许子伯与其友人
共说世俗将坏，因夜举声号哭。颍川士虽忧时，未有
能哭世者也。汝南府许掾教太守邓晨图开稻陂数
万顷，累世获其功，夜有火光之瑞。韩元长虽好地理，
未有成功见效，如许掾者也；汝南张元伯，身死之后见梦范巨卿，颍川士虽有奇异，未有能神而灵者也；
汝南应世叔，读书五行俱下，颍川士虽多聪明，未有
能离娄并照者也；汝南李洪，为太尉掾弟杀人当死，
洪自劾诣阁，乞代弟命，便饮鸩而死，弟用得全，颍川
士虽尚节义，未有能杀身成仁如洪者也。汝南翟子
威为东郡太守，始举义兵以讨王莽，颍川士虽疾恶，
未有能破家为国者也；汝南袁公著为甲科郎，上书
欲治梁、冀，颍川士虽慕忠谠，未有能投命直言者也。